b'\n_START_ARTICLE_\nInstitut Escola\n_START_PARAGRAPH_\nUn Institut-Escola (IE) segons la llei 12/2009 del 2010, \xc3\xa9s un centre d\'ensenyament on es realitzen estudis infantils, de prim\xc3\xa0ria i secund\xc3\xa0ria. En concret, \xc3\xa9s a l\xe2\x80\x99article 75 on es defineixen els IE com aquells centres educatius que imparteixen educaci\xc3\xb3 prim\xc3\xa0ria i secund\xc3\xa0ria, entre altres ensenyaments de r\xc3\xa8gim general._NEWLINE_Permeten, doncs, la integraci\xc3\xb3 en un sol centre dels nivells d\xe2\x80\x99educaci\xc3\xb3 infantil, prim\xc3\xa0ria i secund\xc3\xa0ria. M\xc3\xa9s endavant, en la resoluci\xc3\xb3 de 16 de juny de 2011, es disposa que els \xc3\xb2rgans unipersonals de direcci\xc3\xb3 i coordinaci\xc3\xb3 d\xe2\x80\x99aquests IE s\xe2\x80\x99ajustin a unes instruccions espec\xc3\xadfiques amb car\xc3\xa0cter transitori mentre no entri en vigor i s\xe2\x80\x99apliqui la regulaci\xc3\xb3 de la mat\xc3\xa8ria derivada del desplegament de la LEC.\n_START_SECTION_\nEtapa republicana\n_START_PARAGRAPH_\nEl 3 de febrer de 1932, el Palau del Governador del parc de la Ciutadella acollia, per primera vegada, una seixantena d\'estudiants de l\'Institut-Escola de la Generalitat de Catalunya. Abans, a l\'octubre de 1931, el ministre d\'Instrucci\xc3\xb3 P\xc3\xbablica i Belles Arts havia autoritzat la Generalitat a organitzar, a Barcelona, "d\'acord amb les especials necessitats i caracter\xc3\xadstiques de la regi\xc3\xb3 catalana, un institut-escola de segon ensenyament amb el car\xc3\xa0cter d\'assaig pedag\xc3\xb2gic". Aquell mateix mes, el Govern catal\xc3\xa0 promulgava el decret de creaci\xc3\xb3 del primer centre d\'ensenyament secundari nascut a l\'empara de l\'autonomia pol\xc3\xadtica assolida en l\'\xc3\xa8poca republicana.  _NEWLINE_El funcionament de l\'Institut Escola el determinaven les normes elaborades pel Consell de Cultura de la Generalitat, que fixava, entre d\'altres normes, l\'edat m\xc3\xadnima d\'ingr\xc3\xa9s al centre \xe2\x80\x94els onze anys\xe2\x80\x94, l\'admissi\xc3\xb3 d\'alumnat dels dos sexes, el nombre d\'alumnes, el pla d\'ensenyament i l\'organitzaci\xc3\xb3 del centre. Aquestes normes es complementaven amb un reglament intern que definia els trets pedag\xc3\xb2gics i organitzatius de la instituci\xc3\xb3: la completa coeducaci\xc3\xb3, l\'\xc3\xbas del catal\xc3\xa0 com a llengua b\xc3\xa0sica, el la\xc3\xafcisme en la teoria i els costums, la supressi\xc3\xb3 de qualificacions i llibres de text \xe2\x80\x94a favor dels llibres, en el seu conjunt\xe2\x80\x94, la preemin\xc3\xa8ncia de la formaci\xc3\xb3 social i moral, la comprensi\xc3\xb3 de la cultura, el civisme com a \xc3\xa0mbit global, les sortides fora de l\'aula, la introducci\xc3\xb3 de l\'exercici f\xc3\xadsic, la import\xc3\xa0ncia de la m\xc3\xbasica i la continu\xc3\xaftat coordinada de l\'ensenyament primari a l\'ensenyament secundari.\n_START_SECTION_\nSegle XXI\n_START_PARAGRAPH_\nLa Llei d\'educaci\xc3\xb3 de Catalunya, aprovada al Parlament de Catalunya el juliol de 2009, va permetre de nou la creaci\xc3\xb3 d\'aquesta modalitat d\'establiment educatiu que integra en un \xc3\xbanic centre els nivells d\'educaci\xc3\xb3 infantil i prim\xc3\xa0ria i els de secund\xc3\xa0ria obligat\xc3\xb2ria, tot recuperant la millor tradici\xc3\xb3 pedag\xc3\xb2gica iniciada vuitanta anys abans._NEWLINE_Al darrer trimestre de l\'any 2011, el Consell Superior d\'Avaluaci\xc3\xb3 del Sistema Educatiu encarrega a l\'ICE de la UAB una recerca avaluativa a l\'entorn dels instituts escola de Catalunya, amb la proposta d\'analitzar onze de les divuit institucions en funcionament a Catalunya.\n_START_SECTION_\nCaracter\xc3\xadstiques\n_START_PARAGRAPH_\nEls instituts escola apleguen, en un mateix centre, l\xe2\x80\x99oferta d\xe2\x80\x99educaci\xc3\xb3 infantil, prim\xc3\xa0ria i secund\xc3\xa0ria i presenten, des d\xe2\x80\x99aquest punt de vista, una estructuraci\xc3\xb3 de l\xe2\x80\x99ensenyament obligatori equivalent a la dels centres educatius dels pa\xc3\xafsos n\xc3\xb2rdics i denominat model de sistemes integrats. La majoria de centres a Catalunya es van crear durant la d\xc3\xa8cada de 2010 i han iniciat el projecte a partir de realitats molt diferents (centres de nova creaci\xc3\xb3, fusi\xc3\xb3 de centres que ja existien) i en contextos tamb\xc3\xa9 molt diferents (zones urbanes, rurals, poblacions de dimensions diferents).'